Arheoloogid leidsid Peruu pealinnast Limast hästi säilinud 1300 aasta vanuse naisemuumia.    Arheoloog Isabel Floresi sõnul kuulus  naine wari hõimu , kirjutab AFP.    &laquo;Aastate jooksul oleme leidnud selle kultuuri esindajate rüüstatud haudu. See on esimene kord, mil avastasime endisest Huaca Pucllana tseremoniaalkeskusest haua, mis on puutumata,&raquo; selgitas arheoloog.    Floresi kinnitusel maeti wari kultuuris inimesi nii, et nad olid istuvas asendis, põlved lõua all.    &laquo;Ka see muumia oli sellises asendis. Lisaks hästi säilinud muumiale oli samas, tellistest ehitatud hauas veel  kahe inimese jäänused,&raquo; lausus peruulanna.    Muumiale oli kinnitatud ka tseremoniaalmask. Arheoloogi kinnitusel panid wari kultuuri liikmed sellised maskid ainult kõrgklassi kuuluvatele naistele.    &laquo;Naisemuumia juurest leidsime ka hauapanuseid nagu rõivad, kangad ja ehted. Lisaks oli hauas ka mitmesugust keraamikat. Koos naisega oli hauas ka lapse ja täiskasvanu jäänused. Nad olid ohverdatud, saatmaks naist teispoolsuses,&raquo; nentis Flores.    Arheoloogide kinnitusel oli Huaca Pucllana inkade eelsel ajastul üks tähtsamaid tseremoniaalkeskusi.    Toimetas Inna-Katrin Hein  Allikas: http://www.elu24.ee/?id=29269